SVEUČILIŠTE U ZADRU

ODJEL ZA KROATISTIKU I SLAVISTIKU

Povjerenstvo za osiguravanje kvalitete

Zadar, 9. listopada 2013.

**Z A P I S N I K**

sa sjednice Povjerenstva za osiguravanje kvalitete Odjela za kroatistiku i slavistiku Sveučilišta u Zadru, održane u četvrtak, 9. listopada 2013. s početkom u 10:00 sati.

Prisutni: dr. sc. Sandra Hadžihalilović, doc. dr. Miranda Levanat-Peričić, Ivona Šimunov, prof.

Zapisnik sastavila Ivona Šimunov

D N E V N I R E D

1. Izbor predstavnika studenata u Povjerenstvo za osiguravanje kvalitete Odjela za kroatistiku i slavistiku
2. Usporedba i prijedlozi za usklađivanje sadržaja koji se odnose na kvalitetu na Odsjeku za ruski jezik i Odsjeku za hrvatski jezik i književnosti (mrežne stranice, alumni klub)
3. Analiza Strategije Odjela za kroatistiku i slavistiku u razdoblju 2011.—2016. Prijedlozi izmjena/nadopuna.

1. Predloženi su: studentica Žana Modrić s Odsjeka za ruski jezik i književnost i student Ivana Magaš s Odsjeka za hrvatski jezik i književnost.

2. Zbog nerazmjera kvalitete mrežnih stranica Odsjeka za ruski jezik i književnost i Odsjeka za hrvatski jezik i književnost, kao i radi potrebe nadopuna i izmjena u *Strategiji Odjela za kroatistiku i slavistiku u razdoblju 2011.-2016.*, dogovoreno je da se Stručnom vijeću Odjela za kroatistiku i slavistiku upute sljedeći prijedlozi (dokument u prilogu):

**PRIJEDLOZI ZA UNAPRJEĐENJE KVALITETE**

Budući da je na prvom sastanku koordinacije SOUK u ak. godini 2013./2014., nakon analize Završnog izvješća o rezultatima vanjske neovisne periodične prosudbe sustava osiguravanja kvalitete Sveučilišta u Zadru, među istaknutim pozitivnim primjerima Odjela koji razvijaju dobre prakse, naveden i primjer Odjela za kroatistiku i slavistiku, kao Povjerenstvo koje ima ulogu savjetodavnog tijela Stručnog vijeća upozoravamo na sljedeće:

1. Navedeni primjeri dobre prakse na Odjelu za kroatistiku i slavistiku odnose se

prvenstveno na sadržaje mrežnih stranica Odsjeka za ruski jezik i književnosti, koji ima zapaženi alumni klub i dokumente vezani uz kvalitetu (o tome pod stavkom 2.).

Budući da mrežne stranice Odsjeka za hrvatski jezik i književnost kvalitetom, dizajnom i sadržajima znatno zaostaju za mrežnim stranicama Odsjeka za ruski jezik i književnost predlažemo sljedeće

* 1. Izdvojiti "obavijesti" od "događanja". Na temelju ovako osmišljenih mrežnih

stranica, stječe se dojam da se na našem Odsjeku ništa ne događa osim ispita, povremenog odgađanja predavanja, te zakazivanja nadoknada.

Predlažemo da se obavijesti za studente odvoje u zasebnu cjelinu, a da se u rubriku "događanja" ili "novosti" redovito uključuju sadržaji koji se odnose na sve aktivnosti naših nastavnika – informacije o svakom objavljenom članku, sudjelovanju na skupu, javnom predavanju, objavljenoj knjizi, predstavljanju knjige, izlasku novog broja (našeg) časopisa/zbornika, intervjui naših nastavnika, itd., trebale bi biti obznanjene i na našim mrežnim stranicama (usporediti, na primjer, mrežne stranice Odjela za anglistiku).

Glavni razlozi zbog kojih smatramo da su promjene mrežnih stranica u smislu u kojem smo predložili nužne su sljedeći:

* 1. Mrežne stranice već su navedene kao "slabosti" Odsjeka za hrvatski jezik i

književnost u SWOT analizama u *Strategiji Odjela za kroatistiku i slavistiku u razdoblju 2011.-2016.* i u *Priručniku za samovrednovanje kvalitete studiranja Odjela za kroatistiku i slavistiku*, pa bi u tom smislu valjalo nešto poduzeti.

* 1. Europski standardi i smjernice za unutarnje osiguravanje kvalitete na visokim

učilištima (ESG) pod točkom 1.7. imaju stavku "Informiranje javnosti" – dakle, pretpostavlja se da visoka učilišta moraju biti otvorena prema javnosti i da je ta komunikacija jedna od točki koja se periodično vrednuje (bila je i predmetom Završnog izvješća neovisne periodične prosudbe sustava osiguravanja kvalitete Sveučilišta u Zadru )

Dakle, nužno je da javnost bude informirana o tome što naš Odsjek/Odjel radi zbog načina na koji nas javnost percipira, ali i zbog toga što se to vrednuje. Promociji Odsjeka/Odjela uvelike će pomoći ako se u prvi plan istaknu sve aktivnosti naših nastavnika, a time će se promijeniti slika Odjela kao izoliranog humanističkog otoka koji nema korijene u sredini u kojoj djeluje. Pritom ističemo da nema informacija koje su "manje važne" i onih koje su "jako važne" – svaki pojedini članak naših mlađih asistenata u tom je smislu relevantan kao i objavljena knjiga redovnog profesora. Naime, kada govorimo o "misiji", "vizijama", i općenito o strategijama, osobito je važno da se vide aktivnosti nastavnika u suradničkim zvanjima jer oni predstavljaju budućnost Odjela. Predlažemo da kolegi, koji spretno i marljivo (i s velikim entuzijazmom) ažurira naše web-stranice, pomognemo u kreativnijem osmišljavanju, koje zahtijeva i vremena i truda, tako da u taj posao uključimo još nekoga s Odjela. Dakle, naše bi stranice trebale biti obavjesnije, urednije, preglednije i kreativnije, odnosno, trebale bi svojom kvalitetom pratiti kvalitetu, obim rada i javnog djelovanja svih naših nastavnika, u opsegu koji nije zanemariv i stoga ga je potrebno predočiti javnosti.

**2.** Dokument koji su na navedenoj sjednici istaknuti kao dobri primjeri Odjela za kroatistiku i slavistiku su *Strategija Odjela za kroatistiku i slavistiku u razdoblju 2011.-2016.* i *Priručnik za samovrednovanje kvalitete studiranja Odjela za kroatistiku i slavistiku*.

Povjerenstvo za osiguravanje kvalitete našeg Odjela na sjednici održanoj 9. listopada zajednički je analiziralo *Strategiju* s ciljem njezina poboljšanja predložilo sljedeće izmjene:

**2.1.** SWOT ANALIZA ODSJEKA ZA HRVATSKI JEZIK I KNJIŽEVNOST na str. 5. sadrži rečenicu koji bi trebalo osmisliti (ili možda, jednostavnije, izbaciti): *Prema započetoj analizi kvalitete Povjerenstva za unutarnju prosudbu ESG standardi koji su novost u procjeni našeg visokoškolskog sustava i nisu sasvim dorađeni, a pogotovo nisu prilagođeni potrebama analize kvalitete kroatistike, ukazuju na visoku razinu kvalitete.*

Smatramo da se ne može tvrditi da ESG standardi "nisu sasvim dorađeni" ili da "nisu prilagođeni kvaliteti kroatistike" jer se vrednovanje, pa i reakreditacija koja nam slijedi, temelji upravo na tim standardima, koji se, dakle, ne trebaju prilagoditi kroatistici nego se kroatistika treba uskladiti s njima.

**2.2.** Ispraviti rečenicu: "u svaki kabinet ima 1 ili 2 računala" (str. 5.)

**2.3.** U SWOT analizi Odsjeka za hrvatski trebalo bi nadopuniti analizu "SNAGA" koja je koncipirana na vrlo uopćenoj razini (navedeno je: "dobar program, dobro opremljena biblioteka, dobra kadrovska zastupljenost i nastavnika u znanstveno-nastavnom zvanju i asistenata"). Nas očekuje reakreditacija programa, dakle prosudbeno povjerenstvo tek treba procijeniti imamo li dobar program i jesmo li dobro kadrovski ekipirani; to što mi sami tako mislimo nije naša "snaga", nego bi to moglo biti upravo suprotno, naš nedostatak. Dakle, pod "snagama" bi trebalo istaknuti prvenstveno naše prednosti u odnosu na ostale kroatistike u Hrvatskoj – trebalo bi zamoliti sve profesore da zajednički formuliraju tu stavku; možda bi među snagama trebalo istaknuti blizinu arhiva s bogatom građom koja omogućava komparativnohistorijska književna i lingvistička istraživanja; zatim i poseban geografski položaj Zadra koji otvara mogućnosti za terenska dijalekatska istraživanja (blizina otoka i ravnokotarskih naselja) itd. Vjerojatno bi se još nešto u tom smislu moglo dodati (svatko bi za svoj predmet mogao ponešto dopisati), ali važno je da bude konkretno i iskreno.

**2.4.** SWOT ANALIZA ODJELA ZA KROATISTIKU I SLAVISTIKU na str. 7. u "SNAGE" je uvršten dvostruko netočan podatak: "Odjel izdaje časopis A1 kategorije – *Iadertina Croatica*" (časopis je *Croatica et Slavica Iadertina* i nije A1 kategorije).

**2.5.** Problematična (ujedno i oprečna gore navedenom) tvrdnja stoji na str. 10. : "Dovršiti već započeti postupak da časopis *Iadertina Croatica* za godinu-dvije dobije A1 klasifikaciju. Planirano/predviđeno vrijeme: početak 2013. godine."I tu je pogrešno navedeno ime našeg časopisa. Osim toga, budući da je zadani rok prošao, a ništa nije postignuto oko kategorizacije, možda bi trebalo napore vezane uz kategorizaciju časopisa preusmjeriti na indeksiranje časopisa u neku od međunarodnih baza podataka koje se uzimaju u obzir i u našoj Samoanalizi (CC, WOS, Scopus…). O tomu bi, naravno, trebalo konzultirati uredništvo časopisa.